नयी दिल्ली। पाकिस्तान क्रिकेट टीम की अनुबंध सूची से बाहर किये गये बल्लेबाज उमर अकमल को उस समय काफी शर्मिंदगी का सामना करना पड़ा जब फैंस ने बेंटले कार के साथ फोटो पोस्ट करने को लेकर उनकी सोशल साइट पर काफी खिंचाई की। उमर ने 13 जुलाई को सोशल साइट ट्वटर पर बेंटले कार के साथ एक फोटो पोस्ट की थी जिसमें उन्होंने लिखा था, कड़ी मेहनत के बाद लंदन में लुत्फ उठा रहा हूं। उमर के इस पोस्ट के बाद फैंस ने उनकी खिंचाई करनी शुरू कर दी। लतीफ उर रहमान के नाम के फैन ने उमर के ट्वीट कर रीट्वीट करते हुए लिखा, तू और कड़ी मेहनत। हा हा। एक अन्य फैन ने लिखा, बेंटले कार खरीदने के लिए तुम्हारे पास पैसे कहां से आए। मुझे तो लगता है कि किसी और की कार के पास खड़े होकर तूमने यह फोटो खिंचाई है। इन सारी आलोचनाओं से परेशान होकर उमर ने नकारात्मक कमेंट नहीं करने की अपील भी कर डाली। इसके बावजूद भी फैंस पर इसका कोई असर नहीं पड़ा। एक अन्य फैन ने रीट्वीट करते हुए कहा, कैब ड्राइवर की नौकरी पाने के लिए आप कड़ी मेहनत कर रहे हैं क्योंकि भविष्य में आपके पास कोई क्रिकेट तो बचा नहीं। अब आप टीम में जगह पाने के हकदार नहीं है।